Telja flugvél Earhart fundna
Hópur sem rannsakað hefur hvarf flugkonunnar Ameliu Earhart fyrir 64 árum telur nú að fram séu komnar vísbendingar um hvar flak flugvélar hennar sé að finna, að því er The Sunday Times greinir frá.
Nýjar gervitunglamyndir sem teknar voru yfir lítilli óbyggðri baugey, sem tilheyrir lýðveldinu Kirabati í Kyrrahafi suðvestanverðu, virðast sýna ryðgaða málmhluti á kóralrifi úti fyrir strönd eyjarinnar, á svæði þar sem sagt er að sjómenn hafi einu sinni séð flak flugvélar.
"Þetta eru bestu vísbendingar sem við höfum nokkurn tíma fengið," sagði Richard Gillespie, foringi hóps sem hefur leitað síðan 1989 á Nikumaroro-eyju að vísbendingum um afdrif Earharts.
Earhart, sem var bandarísk, varð fyrsta konan til að fljúga yfir Atlantshaf. Hún og siglingafræðingur hennar, Fred Noonan, hurfu yfir Kyrrahafi 2. júlí 1937 þegar þau voru að gera tilraun til að fljúga umhverfis jörðina.
Gillespie kveðst ekki geta fullyrt að um sé að ræða flakið af flugvél Earharts, sem var af gerðinni Lockheed Electra. Í næsta mánuði ætlar hann að fara fyrir köfunarleiðangri til að taka af allan vafa.
Hópur sem rannsakað hefur hvarf flugkonunnar Ameliu Earhart fyrir 64 árum telur nú að fram séu komnar vísbendingar um hvar flak flugvélar hennar sé að finna.
Earhart, sem var bandarísk, varð fyrsta konan til að fljúga yfir Atlantshaf.
Hún og siglingafræðingur hennar hurfu yfir Kyrrahafi 2. júlí 1937.
Þau voru að gera tilraun til að fljúga umhverfis jörðina.